Komisijos Reglamentas (EEB) Nr. 1381/87
1987 m. gegužės 20 d.
nustatantis išsamias žvejybos laivų ženklinimo ir jų dokumentacijos taisykles
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1982 m. birželio 29 d. Tarybos reglamentą (EEB) Nr. 2057/82, nustatantį tam tikras žvejybos veiklos kontrolės priemones [1], su paskutiniais pakeitimais, padarytais Reglamente (EEB) Nr. 4027/86 [2], ypač į jo 13 straipsnį,
kadangi Reglamento (EEB) Nr. 2057/82 4 straipsnio e ir f dalimis numatyta priimti išsamias taisykles žvejybos laivams ženklinti, identifikuoti ir juos atestuoti;
kadangi reikia nustatyti bendras taisykles valstybių narių žvejybos laivų bei jų įrankių ženklinimui bei identifikavimui taip, kad juos būtų galima lengvai identifikuoti;
kadangi būtina tam tikrų žvejybos laivų pagrindines charakteristikas įtraukti į oficialius dokumentus, kurie būtų prieinami patikrinimui;
kadangi būtina, kad tam tikruose žvejybos laivuose būtų laikomi oficialūs dokumentai, nurodantys žuvų triumų, šaldyto arba atšaldyto jūros vandens talpyklų tūrį, kad būtų galima tiksliai įvertinti laive laikomą laimikį;
kadangi laikydamosi Reglamento (EEB) Nr. 2057/82 14 straipsnio nuostatos valstybės narės gali imtis nacionalinių kontrolės priemonių, kuriomis nustatomi griežtesni negu Bendrijos reikalavimai, jeigu jos laikosi Bendrijos teisės ir atitinka bendrąją žuvininkystės politiką;
kadangi šiame reglamente numatytos priemonės atitinka Žuvininkystės išteklių vadybos komiteto nuomonę,
PRIĖMĖ ŠĮ REGLAMENTĄ,
1 straipsnis
Žvejybiniai laivai, plaukiojantys su valstybės narės vėliava arba joje įregistruoti, ženklinami taip:
1. Laivo įregistravimo uosto arba rajono raidė (-ės) ir laivo registracijos numeris (-iai) abiejuose pirmagalio šonuose užrašomi dažais arba išryškinami fonui kontrastine spalva ir tokiame aukštyje nuo vandens, kad raidė (-ės) ir numeris (-iai) būtų aiškiai matomi iš jūros ir oro.
Ant ilgesnių kaip 10 m, tačiau neviršijančių 17 m laivų mažiausias numerių aukštis turi būti 25 cm, o mažiausias linijos storis - 4 cm. Ant ilgesnių kaip 17 m laivų mažiausias raidžių ir numerių aukštis turi būti 45 cm, o mažiausias linijos storis - 6 cm.
Vėliavos valstybė gali reikalauti, kad ant laivo vairinės viršaus būtų užrašomas tarptautinis radijo šaukinys (IRCS) arba laivo registravimo raidės ir numeriai dažais fonui, ant kurio jie užrašyti, kontrastine spalva taip, kad jie būtų aiškiai matomi iš oro.
2. Nuo 1990 m. sausio 1 d. kontrastinės spalvos yra juoda ir balta.
3. Nudažyti arba išryškinti raidės ir numeriai negali būti trinami, keičiami, maskuojami, pakeisti, uždengti arba paslėpti, ir privaloma rūpintis, kad raidės ir numeriai būtų įskaitomi.
2 straipsnis
1. Žvejybos laive, plaukiojančiame su valstybės narės vėliava arba joje įregistruotame, laikomos valtys ženklinamos laivo, kuriam valtys priklauso, raide (-ėmis) ir numeriu (-iais).
2. Žvejybos įrankius žymintys plūdurai ir panašios vandens paviršiuje plūduriuojančios priemonės, skirti žvejybos įrankių išdėstymui žymėti, visada ženklintini ryškia (-iomis) raide (-ėmis) ir numeriu (-iais) to laivo, kuriam jie priklauso.
3 straipsnis
1. Visuose ilgesniuose kaip 10 m laivuose laikomi valstybės narės, kurioje laivas įregistruotas, kompetentingos institucijos išduoti dokumentai. Juose nurodoma bent tokia informacija:
- laivo pavadinimas (jeigu yra),
- laivo įregistravimo uosto arba rajono raidė (-ės) ir laivo įregistravimo numeris (-iai),
- laivo tarptautinis radijo šaukinys (jeigu yra),
- laivo savininko (-ų) ir, jei yra, frachtuotojo (-ų) pavardė (-ės) ir adresai,
- laivų ilgis, variklio galia ir laivų, pradėtų naudoti 1987 m. sausio 1 d. ar vėliau, eksploatavimo pradžios data.
2. Ilgesniuose nei 17 m laivuose laikomi juose įrengtų žuvies triumų naujausi brėžiniai ir aprašymai, įskaitant jų talpą, nurodytą kubiniais metrais.
Visuose laivuose su šaldyto arba atšaldyto jūros vandens talpyklomis laikomas dokumentas, nurodantis talpyklos kalibraciją kubiniais metrais 10 cm intervalais.
Dviejose ankstesnėse pastraipose nurodytus dokumentus patvirtina kompetentinga institucija.
3. 1 ir 2 pastraipose minėtuose dokumentuose bet kurį charakteristikų pakeitimą patvirtina atsakinga institucija, o būdas, kuriuo atliktas bet koks variklio galios pakeitimas, aiškiai paaiškintas.
4. Šio straipsnio nuostatos dėl kompetetingos institucijos išduodamų dokumentų, išskyrus nuostatas dėl laivo ilgio ir variklio galios, taikomos nuo 1990 m. sausio 1 d. Nuostatos dėl laivo ilgio ir variklio galios, kalbant apie žvejybos laivus, pradėtus naudoti arba modifikuotus 1987 m. spalio 1 d. arba vėliau, taikomos nuo 1990 m. sausio 1 d., o kalbant apie kitus žvejybos laivus - nuo 1994 m. liepos 18 d. Iki 1990 m. sausio 1 d. arba prireikus iki 1994 m. liepos 18 d. ir tada, jeigu tokių dokumentų nėra, laivo savininkas parengia ir pasirašo atitinkamą pažymėjimą.
5. Šiame straipsnyje išvardyti dokumentai rengiami kontrolės tikslams valstybės narės inspekcijos reikalavimu.
4 straipsnis
Šis reglamentas įsigalioja 1987 m. spalio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1987 m. gegužės 20 d.